กลุ่มเคพีเอ็นเข้าซื้อ “วินด์ เอเนอร์ยี่ โฮลดิ้ง” ลุยธุรกิจพลังงานเต็มสูบ
กลุ่มเคพีเอ็นเข้าซื้อ “รีนิวเอเบิล เอนเนอยี คอร์เปอร์เรชั่น” หรือ REC ผู้ถือหุ้นใหญ่ใน “วินด์ เอเนอร์ยี่ โฮลดิ้ง” หรือ WEH ส่งผลให้ขึ้นเป็นผู้ถือหุ้นใหญ่ใน WEH ทันที โดยจะมีการเปลี่ยนชื่อ REC เป็น “เคพีเอ็น เอนเนอร์ยี่” เพื่อลุยธุรกิจพลังงานทางเลือก
25 มิ.ย. 2558

ผู้สื่อข่าวรายงานว่ากลุ่มเคพีเอ็น (KPN) กลุ่มบริษัทชั้นนำของไทย ลงนามซื้อหุ้นทั้งหมดของบริษัท รีนิวเอเบิล เอนเนอยี คอร์เปอร์เรชั่น จำกัด (REC) ซึ่งเป็นผู้ถือหุ้นรายใหญ่ของบริษัท วินด์ เอเนอร์ยี่ โฮลดิ้ง จำกัด หรือ WEH หนึ่งในบริษัทผู้นำด้านพลังงานทดแทนในประเทศไทยและเอเชียตะวันออกเฉียงใต้
โดยมีคณะผู้บริหารชุดปัจจุบันของ WEH ภายใต้การสนับสนุนของ KPN ร่วมลงทุนเป็นผู้ถือหุ้นส่วนน้อยใน REC และ ชื่อ บริษัท รีนิวเอเบิล เอนเนอยี คอร์เปอร์เรชั่น จำกัด (REC) จะเปลี่ยนเป็น บริษัท เคพีเอ็น เอนเนอร์ยี่ จำกัด ผลของธุรกรรมครั้งนี้ทำให้นายนพพร ศุภพิพัฒน์ ผู้ถือหุ้นเดิมของ REC และ WEH ไม่มีหุ้นหรือส่วนเกี่ยวข้องกับทั้งสองบริษัทอีกต่อไป
ทั้งนี้ REC เป็นบริษัทโฮลดิ้ง ซึ่งปัจจุบันมีสัดส่วนการถือหุ้นใน WEH อยู่ที่ร้อยละ 59.5 ส่วน WEH ซึ่งก่อตั้งขึ้นเมื่อปี 2552 เป็นบริษัทด้านพลังงานลมที่ใหญ่ที่สุดของไทยและภูมิภาคอาเซียน และเป็นผู้ประกอบการเพียงรายเดียวที่ดำเนินกิจการวินด์ฟาร์ม (ทุ่งกังหันลม) เชิงพาณิชย์ โดยมีฟาร์มสองแห่งซึ่งมีกำลังการผลิตรวมถึง  207 เมกะวัตต์ ในจังหวัดนครราชสีมา และปัจจุบันกำลังอยู่ระหว่างการพัฒนาโครงการอื่นๆ เพิ่มเติมอีก 6 โครงการในพื้นที่ที่มีศักยภาพและน่าสนใจในการผลิตพลังงานลมในไทย
ด้วยผลงานความสำเร็จทำให้กลุ่ม KPN เป็นหนึ่งในนักลงทุนที่โดดเด่นของไทย โดยบริษัทให้ความสำคัญกับธุรกิจที่กำลังเติบโตเป็นอันดับแรก รวมถึงการสร้างสรรค์นวัตกรรมและบุกเบิกการลงทุนในอุตสาหกรรมต่างๆ ที่หลากหลายผ่านการร่วมลงทุนและการริเริ่มพัฒนาธุรกิจใหม่ด้วยตนเอง การเข้าซื้อหุ้น REC ในครั้งนี้เป็นการวางรากฐานสู่การก้าวเข้าสู่ธุรกิจพลังงานทดแทนอย่างมั่นคงแข็งแรงให้แก่กลุ่ม KPN และในระยะยาวยังเป็นการสนับสนุนให้ประเทศไทยสามารถบรรลุเป้าหมายด้านแหล่งพลังงานที่หลากหลาย และการขยายตลาดพลังงานทดแทน
ขณะที่นายณพ ณรงค์เดช ประธานเจ้าหน้าที่บริหารกลุ่ม KPN เปิดเผยว่า การเข้าซื้อหุ้นบริษัท REC เป็นก้าวสำคัญที่น่าตื่นเต้นสำหรับ KPN เนื่องจากเป็นการก้าวเข้าสู่ธุรกิจพลังงานทางเลือกครั้งแรกของกลุ่ม เนื่องจากวินด์ เอเนอร์ยี่ โฮลดิ้ง ซึ่งเป็นบริษัทพลังงานทดแทนที่เติบโตเร็วที่สุดแห่งหนึ่งในประเทศไทยและเป็นบริษัทเดียวที่สร้างและดำเนินการทุ่งกังหันลมในระดับพาณิชย์ในประเทศที่ประสบความสำเร็จ อีกทั้งยังมีทุ่งกังหันลมที่ดำเนินการแล้วอีก 2 แห่ง จึงเป็นทางเลือกที่น่าสนใจ
นอกจากนี้ WEH ยังเป็นเจ้าของโครงการผลิตไฟฟ้าพลังงานลมที่ดำเนินการเชิงพานิชย์ขนาดใหญ่ที่สุดในประเทศและมีผลการดำเนินงานที่ดีมากมาโดยตลอดซึ่งเป็นโอกาสการลงทุนที่น่าสนใจอย่างยิ่ง อีกทั้งยังมีโครงการในอนาคตที่กำลังพัฒนาอยู่อีกมาก นับเป็นเรื่องที่น่ายินดีที่ทางกลุ่ม KPN จะได้เป็นส่วนสำคัญในการร่วมสร้างอนาคตทางอุตสาหกรรมพลังงานทดแทน และมีส่วนร่วมในการส่งเสริมการพัฒนาเศรษฐกิจของประเทศ ต่อไปเราจะทำงานร่วมกันกับทีมงานผู้บริหารของ WEH เพื่อสร้างการเติบโตอย่างยั่งยืน ที่จะทำให้เกิดประโยชน์แก่ทุกภาคส่วน
ขณะที่นางเอมมา คอลลินส์ ประธานเจ้าหน้าที่บริหารของ บริษัทวินด์ เอเนอร์ยี่ โฮลดิ้ง เปิดเผยว่า การแถลงผลการเข้าซื้อหุ้นในวันนี้เป็นการปูทางให้กับ WEH ในการเร่งพัฒนาโครงการที่ต่างๆ ตามที่วางเป้าหมายไว้ และรวมถึงการขยายฐานการลงทุนในโครงการใหม่ๆ ที่มีคุณภาพในอนาคต เพื่อบรรลุเป้าหมายระยะยาว “ดิฉันรู้สึกยินดีที่จะได้มีโอกาสทำงานร่วมกับ KPN ซึ่งมีผลงานด้านการพัฒนาธุรกิจและสร้างการเติบโตให้แก่บริษัทต่างๆ ในเครือมาอย่างต่อเนื่องในประเทศไทย”